Litl Riçard
Riçard Ueyn Penniman (ing. Richard Wayne Penniman, səhnə adı Litl Riçard, ing. Little Richard; d. 5 dekabr 1932 - ö. 9 may 2020) — ABŞ müğənnisi, pianoçu və bəstəkar. O, yeddi onillik ərzində populyar musiqi və mədəniyyətdə nüfuzlu şəxslərdən biri idi. "Rok-n-rollun memarı" kimi təsvir edilən Riçard 1950-ci illərin ortalarında xarizmatik səhnə personası, dinamik musiqisi və yaradıcılığı ilə məşhurlaşmışdır. Bu dövrdə onun musiqisi rok-n-rollun əsasını qoyaraq sürətli fortepiano ifası, güclü arxa vuruş və gurultulu vokal ilə xarakterizə olunurdu. Riçardın innovativ, ruhlandırıcı vokalizasiyaları və sürətli ritmik musiqisi soul və fank da daxil olmaqla digər populyar musiqi janrlarının formalaşmasında əsas rol oynamışdır. Onun musiqisi rok musiqisindən hip-hopa qədər müxtəlif musiqi janrlarında ifa edən müğənni və musiqiçilər üçün ilham mənbəyi olmuş, həmçinin ritm və blüz musiqisinin formalaşmasında rol oynamışdır. Riçardın məşhur mahnılarından biri olan "Tutti Frutti" (1955) ABŞ və Böyük Britaniyada pop musiqi hitlərinə daxil olaraq ani hitə çevrilmişdir. Onun növbəti hit mahnısı "Long Tall Sally" (1956) Billboard Rhythm and Blues Best Sellers çartında birinci yerə yüksəlmiş və növbəti üç il ərzində daha on beş hit mahnı yazmışdır. Riçard dini inancı səbəbilə rok-n-roll musiqisini tərk etdiyi beş illik müddətdən sonra Riçard konsert promouteri Don Arden tərəfindən 1962-ci ildə Avropa turnesinə çıxmağa razı olmuşdur. Bu dövrdə The Beatles qrupu bəzi tur tarixlərində Riçardın ön qrupu kimi çıxış etmişdir. Riçard bütün irqlərin tamaşaçıları tərəfindən sevilən ilk qaradərili sənətkarlardan biri kimi tanınır. Onun musiqisi və konsertləri seqreqasiyanı qoruyub saxlamaq cəhdlərinə baxmayaraq, ağ və qara insanları bir araya gətirmişdir. Riçard bir çox qurumlar tərəfindən mükafatlandırılmışdır. 1986-cı ildə Rok-n-roll şöhrət zalına daxil olmuşdur. O, həm də Mahnı müəlliflərinin şöhrət zalına daxil edilmişdir. Riçard, Səsyazma Akademiyasından və Ritm və Blüz Fondundan "Həyat boyu müvəffəqiyyət mükafatları"na layiq görülmüşdür. "Tutti Frutti" 2010-cu ildə Konqres Kitabxanasının Milli Səsyazma Arxivinə daxil edilmiş və burada onun "qarşısıalınmaz ritm üzərində bənzərsiz səslənməsinin musiqidə yeni bir dövr açdığı" ifadə edilmişdir.